****

**820718402700**

**МАХАНБЕТОВА Жайсанкүл Әбдуәліқызы,**

**М.Мәметова атындағы №33 жалпы білім беретін мектебі директордың тәрбие ісі-жөніндегі орынбасары қазақ тілі мен әдебиеті пәні мұғалімі.**

**Түркістан облысы, Жетісай ауданы**

**ҚЫЗ БАЛА ТӘРБИЕСІ – ҰЛТ ТӘРБИЕСІ**

«Қыз тәрбиелегенің – ұлт тәрбиелегенің»,-деп ертедегі ата-бабаларымыз тегіннен тегін айтып қалдырмаса керек. Себебі, бүгінгі бойжеткен – ертеңгі ұлтты өмірге әкелетін аяулы жан. Артына ұрпақ қалдыру деген ұғымды бәрінен жоғары қою әлемнің өзге елдерінде сақтала бермейтін дәстүр. Жасыратыны жоқ, қазіргі таңда ұлттық тәрбие негізінен қызды тәрбиелеуде алшақтап барамыз. Қызды қалай тәрбиелеп жүрміз осы?

Ертеден-ақ ата-бабамыз қыз «қонақ» деп төрге шығарып, көрегендікпен баулып өсірген. Қазақ халқы қай кезде болмасын өрісің кеңейтер қыз бала деп, қыз балаға қатты сөйлеп, жекімеген. Керісінше қыз баласының тәрбиесін басты назарға алып, сыпайы да ісмер, қылықты болып өсуіне көп көңіл бөлген. Отбасында өз еркімен өсірген, бірақ, қатты еркелетпеген. Қызға «жат жұрттық» деп қарап, отбасының ұйытқысы, қара қазан иесі, үйдің ұйтқысы ретінде тағылымы мол тәрбие берген. «Қызым үйде – қылығы түзде» демекші оның әрбір жүріс-тұрысы, істеген іс-әрекеті, киім киісі, өзін ұстауы тәрбиенің негізі болады. Мойындау керек, қазіргі таңда көптеген ата-аналар жұмыс деп қыз баласының тәрбиесіне ат үсті қарайды. Күнкөрістің қамы дейміз бе, әлде жұмыс бастылық себеп пе, әйтеуір баласымен араласуға уақыт таппай жатқан көріністер кең етек алуда. Міне, қоғамда осындай келеңсіз әрекетке жол беріп алдық.

Кейбір бойжеткендеріміз кешкі мезгілдесеруендеуге шығады. Қыдырмасын демейміз, әрине. Дегенмен, кешкі мезгілде көшеде қыдыруды азайтуымыз керек деп ойлаймын. Соның салдарынан қаншама қыздарымыз алдап – арбаудың құрбаны болып, ал кебір қаракөздеріміз ащы суға тойып алып, темекі шегіп тұрғанын көргенде жүрегің қалайша сыздамайды? Әсіліде кешкі мезгілде көшеде жүргендердің оңғанын көрген жоқпыз. Осының бәрі өзіміздің өрімдей қаракөздеріміз, елдің ертеңгі аналары емес пе? Ойланайық, бұлардың ертеңгі тағдыры не болмақ? Бұлардан қандай өнегелі ұрпақ күтуге болады? Міне, ұлт тәрбиесі қайда?

Бір сәтке өткенге оралайықшы...

Қазақи дәстүрде қыз баланың бойына қарапайымдылықты, ибалылықты, ұяңдықты, биязылықты, имандылықты,жүрек тазалығы сияқты қасиеттерді бойына дарыта өсірген. Тарихқа көз жүгіртсекаДомалақ ана, Айша бибі аналарымыз нағыз қазақ анасының үлгісі емес пе? Халқымызда асыл аналарымыз балаға құрсақта жатқан кезден бастап тәрбие берген. Ұлы Абайдың әжесі Зере анасы Ұлжанға қандай тәрбие берген? Оларды қалай ұмытамыз?

Қыз бала отбасында кімге қарап бой түзейді? Әрине, анасына қарап бой түзеп, үлгі-өнеге алып өседі. Болашақ өмірге дайындайтын сол анасы. Қыз баланы анасы қасына ертіп, үйтіршілігіне араластырғаны дұрыс. Себебі, айтқаннан гөрі көзбен көріп, қолмен істеген бір бөлек дүние. Болашақ өміріне қажетті азықты бала күнінен үйренген дұрыс.

Сонымен, жоғарыда айтып өткенімдей қыз баласына анасы ғана жауапты деген сөз емес. Әкенің де қыз балаға берер тәрбиесі үлкен рөл атқарады. Бала күннен әкенің қас-қабағына қарап, ұғынып өскен қыз бала, келешекте өз отбасының ұйытқысы болады.

Ертеңгі болашақ ұрпақты тәрбиелейтін ол –қыз баласы. «Қыз өссе, қызы жақсымен ауылдас бол», «Келіні жақсы үйдің, керегесі алтын» деп көңілі тап-таза, пейілі кең, нәзіктікке жаны құмар, өзінің емес өзгенің қамын бірінші ойлап, өресін көтеретін қыз бала келешекте өз үйінің шаңырағын көтередіемес пе?! Ақыл да анадан дариды. Дана да анадан туады. Ал, олай болса қыз баршамыз қыз бала тәрбиесін –ұрпақ тәрбиесі деп қарауымыз керек. Бүгінгі бойжеткен, ертеңгі еріне адал жар, келешек ұрпағымыздың анасы екенін ұмытпайық.